title: Komisijas Īstenošanas regula (ES) 2020/1140 (2020. gada 30. jūlijs) par galīga antidempinga maksājuma atkārtotu noteikšanu pēc Tiesas sprieduma lietā C-251/18 Trace Sport SAS velosipēdu importam neatkarīgo no tā, vai tiem ir deklarēta Šrilankas izcelsme

text:
                  31.7.2020

                  LV

                  Eiropas Savienības Oficiālais Vēstnesis

                  L 248/5

         KOMISIJAS ĪSTENOŠANAS REGULA (ES) 2020/1140
         (2020. gada 30. jūlijs)
         par galīga antidempinga maksājuma atkārtotu noteikšanu pēc Tiesas sprieduma lietā C-251/18 Trace Sport SAS velosipēdu importam neatkarīgo no tā, vai tiem ir deklarēta Šrilankas izcelsme
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 13. pantu,
         tā kā:
         A.   SPĒKĀ ESOŠIE PASĀKUMI UN VISPĀRĒJĀS TIESAS UN EIROPAS SAVIENĪBAS TIESAS SPRIEDUMI

         1.   Spēkā esošie pasākumi

                     (1)

                     2011. gadā pēc termiņbeigu pārskatīšanas, kas tika veikta saskaņā ar pamatregulas 11. panta 2. punktu, Padome ar Īstenošanas regulu (ES) Nr. 990/2011 noteica galīgu antidempinga maksājumu Ķīnas Tautas Republikas izcelsmes velosipēdu importam (“sākotnējie pasākumi”) (2).

                     (2)

                     2013. gadā pēc pretapiešanas izmeklēšanas, kas tika veikta saskaņā ar pamatregulas 13. pantu (“pretapiešanas izmeklēšana”), Padome ar Īstenošanas regulu (ES) Nr. 501/2013 paplašināja sākotnējos pasākumus, attiecinot tos uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai tiem deklarēta Indonēzijas, Malaizijas, Šrilankas vai Tunisijas izcelsme (“apstrīdētā regula”) (3).

               2.   Vispārējās tiesas spriedums lietā T-413/13 un Eiropas Savienības Tiesas spriedums apvienotajās lietās C-248/15P, C-254/15P un C-260/15P

                     (3)

                        City Cycles Industries (“City Cycle”) apstrīdēja apstrīdēto regulu Vispārējā tiesā.

                     (4)

                     Eiropas Savienības Vispārējā tiesa ar 2015. gada 19. marta spriedumu lietā T-413/13 City Cycle Industries/Padome atcēla Padomes Īstenošanas regulas (ES) Nr. 501/2013 1. panta 1. un 3. punktu, ciktāl tie attiecas uz City Cycle Industries (“City Cycle”).

                     (5)

                     Pret Vispārējās tiesas 2015. gada 19. marta spriedumu iesniegtās apelācijas sūdzības 2017. gada 26. janvārī tika noraidītas ar Tiesas spriedumu apvienotajās lietās C-248/15P, C-254/15P (4) un C-260/15P City Cycle Industries/Padome.

                     (6)

                     Pēc Tiesas sprieduma Komisija 2017. gada 11. aprīlī ar paziņojumu (5) daļēji atsāka pretapiešanas izmeklēšanu, kura attiecās uz tādu velosipēdu importu, kas nosūtīti no Šrilankas, neatkarīgi no tā, vai tiem deklarēta Šrilankas izcelsme, un kuras rezultātā tika pieņemta apstrīdētā regula, un atsāka to posmā, kurā izdarīts pārkāpums. Atsākšana attiecās tikai uz Tiesas sprieduma izpildi attiecībā uz City Cycle. Atsākšanas rezultātā Komisija pieņēma 2018. gada 9. janvāra Īstenošanas regulu (ES) 2018/28, ar ko atkārtoti nosaka galīgo antidempinga maksājumu uzņēmuma City Cycle Industries veiktajam velosipēdu importam neatkarīgi no tā, vai tiem deklarēta Šrilankas izcelsme (6) (“City Cycle regula”).

               3.   Eiropas Savienības Tiesas spriedums lietā C-251/18

                     (7)

                     2019. gada 19. septembrī saistībā ar Rechtbank Noord-Holland lūgumu sniegt prejudiciālu nolēmumu Tiesa lietā C-251/18 Trace Sport SAS atzina apstrīdēto regulu (7) par spēkā neesošu, ciktāl tā attiecas uz tādu velosipēdu importu, kas nosūtīti no Šrilankas, neatkarīgi no tā, vai tiem ir deklarēta Šrilankas izcelsme. Tiesa secināja, ka apstrīdētajā regulā nav individuāli analizētas apiešanas darbības, kurās varētu būt iesaistījušies Kelani Cycles un Creative Cycles. Tiesa konstatēja, ka secinājumus attiecībā uz pārsūtīšanas darījumu esamību Šrilankā nevar juridiski balstīt tikai uz dubulto konstatējumu, ko skaidri izdarījusi Padome, proti, pirmkārt, ka pastāv pārmaiņas tirdzniecības modelī starp Šrilanku un Savienību un, otrkārt, ka daļa no ražotājiem eksportētājiem nav sadarbojušies. Pamatojoties uz to, Tiesa atzina apstrīdēto regulu par spēkā neesošu, ciktāl tā attiecas uz tādu velosipēdu importu, kas nosūtīti no Šrilankas, neatkarīgi no tā, vai tiem ir deklarēta šīs valsts izcelsme.

               4.   Sprieduma lietā C-251/18 sekas

                     (8)

                     Saskaņā ar Līguma par Eiropas Savienības darbību 266. pantu Savienības iestādēm ir jāveic vajadzīgie pasākumi, lai pildītu 2019. gada 19. septembra spriedumu.

                     (9)

                     No judikatūras izriet, ka gadījumos, kad ar Tiesas spriedumu tiek atcelta regula, ar ko nosaka antidempinga maksājumus, vai šāda regula tiek pasludināta par spēkā neesošu, iestādei, kurai ir jāveic vajadzīgie pasākumi šāda sprieduma izpildei, ir tiesības atsākt šīs regulas pamatā esošo procedūru, pat ja šādas tiesības nav skaidri paredzētas piemērojamajā tiesiskajā regulējumā (8).

                     (10)

                     Turklāt, ja vien konstatētais pārkāpums neietver visas procedūras prettiesiskumu, attiecīgajai iestādei, lai pieņemtu aktu, ar kuru paredzēts aizstāt atcelto vai par spēkā neesošu atzīto aktu, ir tiesības šo procedūru atsākt posmā, kurā šis pārkāpums ir izdarīts (9). Konkrēti tas nozīmē, ka tāda akta atcelšana, ar kuru atceļ administratīvu procedūru, neietekmē tādas sagatavošanās darbības kā, piemēram, šajā lietā ar Komisijas Regulu (ES) Nr. 875/2012 (10) sāktās pretapiešanas procedūras sākšana.

                     (11)

                     Tādējādi Komisijai ir iespēja labot tos apstrīdētās regulas aspektus, kuru dēļ tā tika atzīta par spēka neesošu, un atstāt spēkā tās daļas, kuras Tiesas spriedums neietekmē (11).

               B.   PROCEDŪRA

         1.   Procedūra līdz sprieduma pasludināšanai

                     (12)

                     Komisija apstiprina apstrīdētās regulas 1.–23. apsvērumu. Spriedums tos neietekmē.

               2.   Atsākšana

                     (13)

                     Pēc sprieduma lietā C-251/18 Trace Support SAS Komisija 2019. gada 2. decembrī publicēja Īstenošanas regulu (12), ar kuru atsāka pretapiešanas izmeklēšanu, kas attiecās uz tādu velosipēdu importu, kas nosūtīti no Šrilankas, neatkarīgi no tā, vai tiem deklarēta Šrilankas izcelsme, un kā rezultātā tika pieņemta apstrīdētā regula, un atsāka to posmā, kurā izdarīts pārkāpums (“atsākšanas regula”).

                     (14)

                     Atsākšana attiecas tikai uz lietā C-251/18 Trace Sport SAS pieņemtā Tiesas sprieduma izpildi. Nelikumība, ko Tiesa atzinusi šajā spriedumā, attiecas uz Savienības iestāžu pienākumu uzņemties pierādīšanas pienākumu, kas izriet no Regulas (ES) 2016/1036 13. panta 3. punkta tajā laikā spēkā esošajā redakcijā.

                     (15)

                     Tā kā Tiesas konstatētais pārkāpums lietā C-251/18 neietekmē City Cycle regulu, šī procedūra neattiecas uz galīgajiem antidempinga maksājumiem, kas noteikti City Cycle Industries veiktam velosipēdu importam, kas nosūtīts no Šrilankas, neatkarīgi no tā, vai tiem deklarēta Šrilankas izcelsme.

                     (16)

                     Komisija par izmeklēšanas atsākšanu informēja Šrilankas ražotājus eksportētājus, Šrilankas valdības pārstāvjus, Savienības ražošanas nozari un citas zināmās pretapiešanas izmeklēšanā iesaistītās ieinteresētās personas. Ieinteresētajām personām tika dota iespēja atsākšanas regulā noteiktajā termiņā rakstiski darīt zināmu savu viedokli un pieprasīt uzklausīšanu Komisijā un/vai pie tirdzniecības procedūru uzklausīšanas amatpersonas. Neviena no ieinteresētajām personām nepieprasīja, lai tās uzklausītu Komisija un/vai tirdzniecības procedūru uzklausīšanas amatpersona.

               3.   Importa reģistrēšana

                     (17)

                     Ievērojot pamatregulas 14. panta 5. punktu, uz izmeklējamā ražojuma importu tiek attiecināta reģistrācija, lai nodrošinātu, ka tad, ja izmeklēšanā tiktu konstatēta pasākumu apiešana, no dienas, kad noteikts, ka jāreģistrē izmeklējamā ražojuma imports, varētu atbilstošā apmērā iekasēt antidempinga maksājumus.

                     (18)

                     Komisija 2019. gada 2. decembrī ar atsākšanas regulu noteica, ka jāreģistrē no Šrilankas nosūtītu velosipēdu imports neatkarīgi no tā, vai tiem deklarēta Šrilankas izcelsme.

               4.   Izmeklējamais ražojums

                     (19)

                     Izmeklējamais ražojums ir tāds pats kā apstrīdētajā regulā, t. i., Ķīnas Tautas Republikas (“Ķīna”) izcelsmes nemotorizēti divriteņi un citi velosipēdi (ieskaitot kravas trīsriteņus, bet izņemot vienriteņus), uz kuriem pašlaik attiecas KN kodi ex 8712 00 30 un ex 8712 00 70 (Taric kodi 8712003010 un 8712007091) un kuri nosūtīti no Šrilankas, neatkarīgi no tā, vai tiem deklarēta Šrilankas izcelsme.

               C.   NOVĒRTĒJUMS PĒC SPRIEDUMA PASLUDINĀŠANAS

         1.   Ievadpiezīmes

                     (20)

                     Pirmkārt, Tiesa lēma, ka apstrīdētajā regulā nav individuāli analizētas apiešanas darbības, kurās varētu būt iesaistījušies Kelani Cycles un Creative Cycles. Tiesa konstatēja, ka secinājumus attiecībā uz pārsūtīšanas darījumu esamību Šrilankā nevar juridiski balstīt tikai uz dubulto konstatējumu, ko skaidri izdarījusi Padome, proti, pirmkārt, ka pastāv pārmaiņas tirdzniecības modelī starp Šrilanku un Savienību un, otrkārt, ka daļa no ražotājiem eksportētājiem nav sadarbojušies.

                     (21)

                     Otrkārt, spriedumā nav apšaubīts, ka Padome bija tiesīga uzskatīt Kelani Cycles par personu, kas izmeklēšanā nesadarbojās, un ka Šrilankā valsts līmenī bija būtiska nesadarbošanās (uzņēmumi, kas nesadarbojās vai atsauca sadarbību, veidoja 75 % no kopējā eksporta no Šrilankas pārskata periodā). Creative Cycles izmeklēšanā nesadarbojās. Tāpēc tiek apstiprināts apstrīdētās regulas 35.–42. apsvērums.

               2.   Antidempinga maksājuma koriģējošās ietekmes mazināšana

                     (22)

                     Apstrīdētās regulas 93.–96. apsvērumā Padome bija konstatējusi, ka pamatregulas 13. panta 1. punkta nozīmē ir pierādījumi, ka maksājuma koriģējošā ietekme mazinās. Šie konstatējumi tiek apstiprināti.

               3.   Pierādījumi par dempingu

                     (23)

                     Apstrīdētās regulas 97. un 98. apsvērumā, kā arī 107.–110. apsvērumā Padome bija konstatējusi pierādījumus par dempingu saistībā ar normālajām vērtībām, kas saskaņā ar pamatregulas 13. panta 1. punktu noteiktas iepriekš līdzīgajam ražojumam. Šie konstatējumi tiek apstiprināti.

               4.   Apiešanas prakses esamība

                     (24)

                     Apstrīdētā regula tika atzīta par spēkā neesošu, jo Padome nebija sniegusi pietiekamu pamatojumu par to, ka atsevišķi uzņēmumi īsteno apiešanas praksi. Tiek atgādināts, ka apiešanas prakses esamību var konstatēt, citu starpā pamatojoties uz pārsūtīšanu vai montāžas operācijām.

                     (25)

                     Pretapiešanas izmeklēšanā seši Šrilankas uzņēmumi iesniedza atbrīvojuma pieprasījumu saskaņā ar pamatregulas 13. panta 4. punktu. Minētajā izmeklēšanā noteiktajā pārskata periodā (no 2011. gada 1. septembra līdz 2012. gada 31. augustam) šie seši uzņēmumi nodrošināja 69 % no kopējā importa Savienībā no Šrilankas. No šiem sešiem uzņēmumiem trīs tika atbrīvoti no paplašinātajiem maksājumiem un viens uzņēmums pārtrauca sadarbību. Divu atlikušo uzņēmumu (Kelani Cycles un City Cycle Industries) atbrīvojuma pieprasījumi tika noraidīti, jo šie uzņēmumi nevarēja pierādīt, ka nav iesaistīti apiešanas praksē. Kā minēts apstrīdētās regulas 37.–42. apsvērumā, 144. un 146.–149. apsvērumā, šie konstatējumi saskaņā ar pamatregulas 18. pantu tika balstīti uz pieejamajiem faktiem.

                     (26)

                     Atsāktajā izmeklēšanā tika atklāts, ka uzņēmumu līmenī nav papildu pierādījumu, kas varētu pamatot konstatējumu par pārsūtīšanu. Tāpēc tika secināts, ka nav iespējams konstatēt pārsūtīšanu.

                     (27)

                     Tomēr pieejamie pierādījumi liecināja, ka ir īstenota apiešanas prakse, izmantojot montāžas operācijas. Pierādījumu pamatā bija pieejamie dati, ko pretapiešanas izmeklēšanā bija snieguši City Cycle un Kelani Cycles. Padome iepriekš nebija sīki novērtējusi šos datus, jo neuzskatīja to par nepieciešamu, lai, ievērojot nepieciešamo juridisko standartu, pierādītu apiešanas prakses esamību. Tomēr, tā kā Tiesa ir precizējusi piemērojamo juridisko standartu, Komisija uzskatīja par lietderīgu atkārtoti novērtēt visus administratīvās lietas materiālos pieejamos pierādījumus, ņemot vērā secinājumus, kas izdarīti Tiesas spriedumā lietā C-251/18 Trace Sport SAS.

                     (28)

                     Kā norādīts 3.–5. apsvērumā, Komisija 2017. gadā atsāka izmeklēšanu attiecībā uz City Cycle. City Cycle regulas 22.–25. apsvērumā ir sīki izklāstīti pierādījumi par City Cycle, un tie liecina, ka Šrilankā ir pasākumu apiešanas prakse, kurā izmanto montāžas operācijas. Turklāt, ņemot vērā uzņēmuma nepietiekamo sadarbību un nespēju pierādīt, balstoties uz paša datiem, ka tas nav apgājis pasākumus, pamatregulas 13. panta 4. punktā paredzēto atbrīvojuma pieprasījumu, ko bija iesniedzis City Cycle, nevarēja uzskatīt par pamatotu. Kā minēts 15. apsvērumā, City Cycle regulu neietekmē Tiesas spriedums lietā C-251/18.

                     (29)

                     Kā skaidrots apstrīdētās regulas 39., 40. un 146.–149. apsvērumā, pretapiešanas izmeklēšanā Kelani Cycles nevarēja pierādīt, ka tam ir piemērojams atbrīvojums. Uzņēmuma sadarbība tika uzskatīta par nepietiekamu, un tika piemērots pamatregulas 18. panta 1. punkts.

                     (30)

                     Turklāt pretapiešanas izmeklēšanā tika konstatēts, ka uzņēmums Great Cycles, kas ir saistīts ar Creative Cycles, piegādāja velosipēdu daļas uzņēmumam Kelani Cycles. Gan Great Cycles, gan Creative Cycles ir dibināti Šrilankā, un saiknes starp Kelani Cycles un šiem uzņēmumiem pārsniedza parastās pircēja un pārdevēja attiecības. Tā kā Kelani Cycles nesadarbojās, tad pretapiešanas izmeklēšanā galu galā nevarēja noskaidrot saistību starp šiem trim uzņēmumiem. Turklāt Kelani Cycles tika dibināts 2011. gada decembrī pēc tam, kad Komisijas dienesti bija izmeklējuši Creative Cycles un tā saistīto uzņēmumu Great Cycles attiecībā uz krāpšanu saistībā ar izcelsmi un rezultātā Creative Cycles izbeidza velosipēdu montāžas operācijas. Creative Cycles pretapiešanas izmeklēšanā nesadarbojās. Bez tam pretapiešanas izmeklēšanā tika konstatēts, ka Kelani Cycles ir vērsts uz eksportu un orientējas uz Savienības tirgu. Kelani Cycles sāka eksportēt velosipēdus uz Savienības tirgu 2012. gada augustā. Turklāt tika konstatēts, ka daļas, ko izmanto ražošanā, tiek iegūtas galvenokārt no Ķīnas. Tāpēc tika secināts, ka ir izpildīti pamatregulas 13. panta 2. punkta a) apakšpunkta nosacījumi.

                     (31)

                     Pēc tam Komisija pārbaudīja pamatregulas 13. panta 2. punkta b) apakšpunktā izklāstītos nosacījumus, lai noteiktu, vai Kelani Cycles veiktās operācijas var uzskatīt par montāžas operācijām, ar kurām tiek apieti spēkā esošie galīgie antidempinga maksājumi, tādējādi nosakot, vai:

                                 a)

                                 izejmateriālu (velosipēdu daļu) no Ķīnas vērtība pārsniedza 60 % no samontētajos ražojumos izmantoto daļu kopējās vērtības (pārbaude “60/40”), savukārt

                                 b)

                                 montāžas operācijās daļām pievienotā vērtība bija mazāka par 25 % no izgatavošanas izmaksām (25 % pievienotās vērtības pārbaude).

                     (32)

                        Kelani Cycles ziņoja, ka pircis velosipēdu daļas no Ķīnas, kā arī no Great Cycles, kas ir Šrilankas uzņēmums. Lai gan Kelani Cycles apgalvoja, ka daļām, ko tas pircis no Great Cycles, ir Šrilankas izcelsme, izmeklēšanā tika atklāts, ka Great Cycles šīs velosipēdu daļas ražoja no daļām (rāmju un dakšu sagatavēm), kas pirktas no Ķīnas (vairāk nekā 60 % no kopējās samontētā ražojuma daļu vērtības), savukārt Great Cycles ražošanas procesā pievienotā vērtība bija mazāka nekā 25 %, ko galvenokārt veidoja metināšana un krāsošana. Tādēļ, pēc analoģijas (13) piemērojot pamatregulas 13. panta 2. punkta b) apakšpunktu, tika uzskatīts, ka no Great Cycles pirktās daļas ir no Ķīnas.

                     (33)

                     Attiecībā uz visām daļām, ko Kelani Cycles izmantoja velosipēdu montāžā, Komisija uzskatīja, ka visuzticamākais avots ir izmaksu deklarācijas, kas par dažādiem velosipēdu veidiem tika sniegtas uz vietas. Pamatojoties uz to, Komisija secināja, ka daļas, ko Kelani Cycles pirka no Ķīnas (ieskaitot Great Cycle piegādātās) un izmantoja uz Savienību eksportēto velosipēdu montāžā, atkarībā no velosipēdu veida bija 80 %–100 % no visām samontētā velosipēda daļām.

                     (34)

                     25 % pievienotās vērtības pārbaudes pamatā bija montāžas izmaksas, ko pretapiešanas izmeklēšanā bija sniedzis Kelani Cycles. Pievienotā vērtība tika aprēķināta daļām, kas ievestas no Ķīnas, kā noteikts 32. un 33. apsvērumā. No Šrilankas pirkto daļu vērtība (riepas) tika lēsta, pamatojoties uz izmaksu deklarācijām par katru ražojuma veidu, kas tika sniegtas pārbaudē uz vietas, kura tika veikta pretapiešanas izmeklēšanas laikā. Tādējādi montāžas procesā no Ķīnas ievestajām detaļām pievienotā vērtība bija mazāka par 25 % no izgatavošanas izmaksām.

                     (35)

                     Attiecībā uz pamatregulas 13. panta 2. punkta c) apakšpunktā noteiktajiem kritērijiem, kā norādīts 24. un 25. apsvērumā, pretapiešanas izmeklēšanā attiecīgie konstatējumi netika ietekmēti, tāpēc tie tika apstiprināti.

                     (36)

                     Tādējādi, pamatojoties uz iepriekš minētajiem pierādījumiem, kas pieejami uzņēmumu līmenī un liecina par apiešanas praksi, Šrilankā valsts līmenī tika konstatēta apiešanas prakse, kura tiek īstenota, izmantojot montāžas operācijas. Ņemot vērā 21. apsvērumā minēto augsto nesadarbošanās līmeni Šrilankā, pret šo secinājumu nebija iespējams rast argumentus.

                     (37)

                     Tādējādi tika konstatēts, ka Šrilankā notiek montāžas operācijas pamatregulas 13. panta 2. punkta nozīmē.

               5.   Atbrīvojuma pieprasījumi

                     (38)

                     Attiecībā uz Kelani Cycles atbrīvojuma pieprasījumu, ņemot vērā uzņēmuma nepietiekamo sadarbību un nespēju pierādīt, balstoties uz paša datiem, ka tas nav apgājis pasākumus, saskaņā ar pamatregulas 13. panta 4. punktu to nevarēja uzskatīt par pamatotu.

                     (39)

                     Attiecībā uz situāciju uzņēmumā, kas pretapiešanas izmeklēšanā atsauca atbrīvojuma pieprasījumu, kā minēts iepriekš 21. apsvērumā, Tiesas spriedums neietekmē apstrīdētās regulas 36. apsvērumu un tādēļ tas tiek apstiprināts. Tāpēc šis uzņēmums nevarēja saņemt atbrīvojumu.

               D.   INFORMĀCIJAS IZPAUŠANA

                     (40)

                     Personas tika informētas par būtiskajiem faktiem un apsvērumiem, uz kuru pamata bija iecerēts atkārtoti noteikt galīgo antidempinga maksājumu velosipēdu importam neatkarīgi no tā, vai tiem deklarēta Šrilankas izcelsme. Tām tika noteikts laiks, kurā pēc šīs informācijas izpaušanas tās varēja iesniegt apsvērumus. Piezīmes netika saņemtas.

               E.   PASĀKUMU NOTEIKŠANA

                     (41)

                     Pamatojoties uz iepriekš minēto, tiek uzskatīts, ka ir lietderīgi paplašināt sākotnējos pasākumus, tos attiecinot uz tādu nemotorizētu divriteņu un citu velosipēdu (ieskaitot kravas trīsriteņus, bet izņemot vienriteņus) importu, kuri nosūtīti no Šrilankas, neatkarīgi no tā, vai tiem deklarēta Šrilankas izcelsme, un uz kuriem pašlaik attiecas KN kodi ex 8712 00 30 un ex 8712 00 70 (Taric kodi 8712003010 un 8712007091).

                     (42)

                     Kā minēts 9.–11. apsvērumā, pretapiešanas izmeklēšana tika atsākta tajā posmā, kurā bija notikusi nelikumība. Ar pašreizējo atsākšanu Komisija laboja tos apstrīdētās regulas aspektus, kuru dēļ tā tika atzīta par spēkā neesošu. Apstrīdētās regulas daļas, kuras Tiesas spriedums neietekmē, palika spēkā. Saskaņā ar Tiesas judikatūru administratīvās procedūras atsākšanu, kuras rezultātā importam, kas veikts spēkā neesošās regulas piemērošanas laikā, tiek atkārtoti noteikti antidempinga maksājumi, nevar uzskatīt par pretēju noteikumam par nepiemērošanu ar atpakaļejošu spēku (14).

                     (43)

                     Tādējādi, ņemot vērā pretapiešanas instrumenta specifiku, kas ir vērsts uz antidempinga instrumenta efektivitātes aizsardzību, un to, ka izmeklēšanā, pamatojoties uz pašu uzņēmumu ziņotajiem datiem, ir atklāti pierādījumi, kas norāda uz apiešanas prakses esamību, Komisija uzskata par lietderīgu atkārtoti noteikt pasākumus, sākot no pretapiešanas izmeklēšanas sākuma dienas (proti, no 2012. gada 25. septembra).

                     (44)

                     Šī regula ir saskaņā ar atzinumu, ko sniegusi komiteja, kas izveidota ar pamatregulas 15. panta 1. punktu,

               IR PIEŅĒMUSI ŠO REGULU.

            1. pants

               1.   Ar šo paplašina galīgo antidempinga maksājumu, kas noteikts Ķīnas Tautas Republikas izcelsmes nemotorizētu divriteņu un citu velosipēdu (ieskaitot kravas trīsriteņus, bet izņemot vienriteņus) importam, attiecinot to uz tādu nemotorizētu divriteņu un citu velosipēdu (ieskaitot kravas trīsriteņus, bet izņemot vienriteņus) importu, kuri, sākot no 2013. gada 6. jūnija, nosūtīti no Šrilankas, neatkarīgi no tā, vai tiem deklarēta Šrilankas izcelsme, un uz kuriem pašlaik attiecas KN kodi ex 8712 00 30 un ex 8712 00 70 (Taric kodi 8712003010 un 8712007091), izņemot šeit uzskaitīto uzņēmumu ražotos.

                           Valsts

                           Uzņēmums

                              Taric papildu kods

                           Šrilanka

                           Asiabike Industrial Limited, No 114, Galle Road, Henamulla, Panadura, Sri Lanka

                           B768

                           Šrilanka

                              BSH Ventures (Private) Limited,
                           No 84, Campbell Place, Colombo-10, Sri Lanka

                           B769

                           Šrilanka

                              Samson Bikes (Pvt) Ltd,
                           No 110, Kumaran Rathnam Road, Colombo 02, Sri Lanka

                           B770

                     Uz City Cycle Industries (Taric papildu kods B131) veikto importu attiecas Komisijas 2018. gada 9. janvāra Īstenošanas regula (ES) 2018/28, ar ko atkārtoti nosaka galīgo antidempinga maksājumu velosipēdu importam neatkarīgi no tā, vai tiem deklarēta Šrilankas izcelsme.

               2.   Ar šā panta 1. punktu paplašināto maksājumu iekasē par importu, kas nosūtīts no Šrilankas, neatkarīgi no tā, vai tam deklarēta Šrilankas izcelsme, un kas reģistrēts saskaņā ar Regulas (ES) Nr. 875/2012 2. pantu un Regulas (EK) Nr. 1225/2009 13. panta 3. punktu un 14. panta 5. punktu vai reģistrēts saskaņā ar Komisijas 2019. gada 29. novembra Īstenošanas regulas (ES) 2019/1997 2. pantu, izņemot importu, ko ražojuši 1. punktā uzskaitītie uzņēmumi.

            2. pants
            Muitas dienestiem ar šo tiek dots rīkojums vairs neturpināt ar Komisijas 2019. gada 29. novembra Īstenošanas regulas (ES) 2019/1997 2. pantu paredzēto importa reģistrēšanu.

            3. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. jūlijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  Padomes Īstenošanas regula (ES) Nr. 990/2011 (2011. gada 3. oktobris), ar ko pēc termiņa beigu pārskata atbilstīgi Regulas (EK) Nr. 1225/2009 11. panta 2. punktam piemēro galīgo antidempinga maksājumu Ķīnas Tautas Republikas izcelsmes velosipēdu importa (OV L 261, 6.10.2011., 2. lpp.).

            (3)  Padomes Īstenošanas regula (ES) Nr. 501/2013 (2013. gada 29. maijs), ar ko galīgo antidempinga maksājumu, kas ar Īstenošanas regulu (ES) Nr. 990/2011 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (OV L 153, 5.6.2013., 1. lpp.).

            (4)  Apvienotās lietas C-248/15P (Savienības ražošanas nozares iesniegtā apelācijas sūdzība), C-254/15P (Eiropas Komisijas iesniegtā apelācijas sūdzība) un C-260/15P (Eiropas Savienības Padomes iesniegtā apelācijas sūdzība).

            (5)  Paziņojums par Vispārējās tiesas 2015. gada 19. marta spriedumu lietā T-413/13 City Cycle Industries/Eiropas Savienības Padome un Tiesas 2017. gada 26. janvāra spriedumu lietās C-248/15 P, C-254/15 P un C-260/15 P saistībā ar Padomes Īstenošanas regulu (ES) Nr. 501/2013, ar ko galīgo antidempinga maksājumu, kas ar Īstenošanas regulu (ES) Nr. 990/2011 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (2017/C 113/05) (OV C 113, 11.4.2017., 4. lpp.).

            (6)  Komisijas Īstenošanas regula (ES) 2018/28 (2018. gada 9. janvāris), ar ko atkārtoti nosaka galīgo antidempinga maksājumu uzņēmuma City Cycle Industries veiktajam velosipēdu importam neatkarīgi no tā, vai tiem deklarēta Šrilankas izcelsme (OV L 5, 10.1.2018., 27. lpp.).

            (7)  Padomes Īstenošanas regula (ES) Nr. 501/2013 (2013. gada 29. maijs).

            (8)  Tiesas 2018. gada 15. marta spriedums lietā C-256/16 Deichmann, ECLI:EU:C:2018:187, 73. punkts; sk. arī Tiesas 2019. gada 19. jūnija spriedumu lietā C-612/16 P&J Clark International, ECLI:EU:C:2019:508, 43. punktu.

            (9)  Turpat, 74. punkts; sk. arī Tiesas 2019. gada 19. jūnija spriedumu lietā C-612/16 P&J Clark International, ECLI:EU:C:2019:508, 43. punktu.

            (10)  Komisijas Regula (ES) Nr. 875/2012 (2012. gada 25. septembris), ar ko sāk izmeklēšanu par antidempinga pasākumu, kuri ar Padomes Īstenošanas regulu (ES) Nr. 990/2011 noteikti Ķīnas Tautas Republikas izcelsmes velosipēdu importam, iespējamu apiešanu, nosūtot velosipēdus no Indonēzijas, Malaizijas, Šrilankas un Tunisijas, neatkarīgi no tā, vai tie ir vai nav deklarēti ar izcelsmi Indonēzijā, Malaizijā, Šrilankā un Tunisijā, un ar ko nosaka šā importa reģistrēšanu (OV L 258, 26.9.2012., 21. lpp.).

            (11)  2000. gada 3. oktobra spriedums lietā C-458/98 P Industrie des Poudres Sphériques/Padome, ECLI:EU:C:2000:531, 80.–85. punkts.

            (12)  Komisijas Īstenošanas regula (ES) 2019/1997 (2019. gada 29. novembris), ar kuru atsāk izmeklēšanu pēc Tiesas 2019. gada 19. septembra sprieduma lietā C‐251/18 Trace Sport SAS par 2013. gada 29. maija Padomes Īstenošanas regulu (ES) Nr. 501/2013, ar ko galīgo antidempinga maksājumu, kas ar Īstenošanas regulu (ES) Nr. 990/2011 noteikts Ķīnas Tautas Republikas izcelsmes velosipēdu importam, attiecina uz tādu velosipēdu importu, kas nosūtīti no Indonēzijas, Malaizijas, Šrilankas un Tunisijas, neatkarīgi no tā, vai šiem velosipēdiem ir deklarēta Indonēzijas, Malaizijas, Šrilankas vai Tunisijas izcelsme (OV L 310, 2.12.2019., 29. lpp.).

            (13)  Tiesas 2019. gada 12. septembra spriedums lietā C-709/17 P Kolachi.

            (14)  Lieta C-256/16 Deichmann SE/Hauptzollamt Duisburg [2018], ECLI:EU:C:2018:187, 79. punkts; 2019. gada 19. jūnija spriedums lietā C-612/16 C & J Clark International Ltd/Commissioners for Her Majesty’s Revenue & Customs, 58. punkts.


title: Komisijas Īstenošanas regula (ES) 2020/1165 (2020. gada 6. augusts), ar kuru groza Īstenošanas regulu (ES) 2020/353, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes tērauda riteņu importam

text:
                  7.8.2020

                  LV

                  Eiropas Savienības Oficiālais Vēstnesis

                  L 258/9

         KOMISIJAS ĪSTENOŠANAS REGULA (ES) 2020/1165
         (2020. gada 6. augusts),
         ar kuru groza Īstenošanas regulu (ES) 2020/353, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes tērauda riteņu importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 9. panta 4. punktu,
         tā kā:

                     (1)

                     Ar Komisijas Īstenošanas regulu (ES) 2020/353 (2) tika noteikti galīgi antidempinga maksājumi un galīgi iekasēti pagaidu maksājumi par Ķīnas Tautas Republikas izcelsmes tērauda riteņu importu.

                     (2)

                     Īstenošanas regulas (ES) 2020/353 4. pantā noteikts: “Ja tiek iesniegta deklarācija par laišanu brīvā apgrozībā attiecībā uz 1. pantā minētajiem ražojumiem, attiecīgajā deklarācijas laukā ieraksta importēto ražojumu gabalu skaitu.” Komisijas dienesti saņēma piezīmes no dalībvalstīm un tirgotājiem par importēto ražojumu izcelsmi.

                     (3)

                     Būtu jāprecizē, ka, importējot tērauda riteņus, būtu jādeklarē gabalu skaits neatkarīgi no to izcelsmes un ka dalībvalstīm būtu jāinformē Komisija par importēto gabalu skaitu.

                     (4)

                     Šajā sakarā Komisija ir nolēmusi grozīt Īstenošanas regulas (ES) 2020/353 4. pantu.

                     (5)

                     Terminu “gabali” aizstāj ar terminu “vienības”, lai nodrošinātu saskanību ar kombinētajā nomenklatūrā definēto papildu mērvienību “vienību skaits” (3).

                     (6)

                     Šajā regulā paredzētie pasākumi ir saskaņā ar atzinumu, kuru sniegusi komiteja, kas izveidota ar Regulas (ES) 2016/1036 15. panta 1. punktu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2020/353 88. apsvērumu aizstāj ar šādu:

                        “(88)

                        TR statistiku bieži izsaka vienību skaitā. Taču kombinētajā nomenklatūrā, kas noteikta Padomes Regulas (EEK) Nr. 2658/87 (11) I pielikumā, tērauda riteņiem nav noteikta šāda papildu mērvienība. Tāpēc ir nepieciešams paredzēt, ka deklarācijā par laišanu brīvā apgrozībā attiecībā uz attiecīgā ražojuma importu jānorāda ne tikai svars kilogramos vai tonnās, bet arī vienību skaits. Vienības būtu jānorāda attiecībā uz Taric kodiem 8708701080, 8708701085, 8708709920, 8708709980, 8716909095 un 87169090 97.”

            2. pants
            Īstenošanas regulas (ES) 2020/353 1. panta 3. punktu aizstāj ar šādu:

                  “3.   Šā panta 2. punktā minētajiem uzņēmumiem individuālās maksājuma likmes piemēro tikai tad, ja dalībvalstu muitas dienestiem tiek uzrādīts derīgs komercrēķins, kurā ir šāda deklarācija, kuru datējusi un parakstījusi šo rēķinu izdevušās struktūras amatpersona un kurā norādīts tās vārds, uzvārds un ieņemamais amats: “Es, apakšā parakstījies, apliecinu, ka šajā rēķinā norādīto (vienību skaitu) (attiecīgā ražojuma), ko pārdod eksportam uz Eiropas Savienību, ir ražojis uzņēmums (uzņēmuma nosaukums un adrese) (Taric papildu kods), kurš atrodas [attiecīgajā valstī]. Apliecinu, ka šajā rēķinā sniegtā informācija ir pilnīga un pareiza.” Ja šāds rēķins netiek uzrādīts, piemēro visiem pārējiem uzņēmumiem piemērojamo maksājumu.”

            3. pants
            Īstenošanas regulas (ES) 2020/353 4. pantu aizstāj ar šādu:

                  “4. pants
                  Ja tiek iesniegta deklarācija par laišanu brīvā apgrozībā attiecībā uz 1. panta 1. punktā minētajiem ražojumiem neatkarīgi no to izcelsmes, attiecīgajā deklarācijas laukā ieraksta importēto ražojumu vienību skaitu.
                  Dalībvalstis katru mēnesi informē Komisiju par to vienību skaitu, kas importētas ar Taric kodiem 8708701080, 8708701085, 8708709920, 8708709980, 8716909095 un 8716909097, un par to izcelsmi.”

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 6. augustā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  Komisijas Īstenošanas regula (ES) 2020/353 (2020. gada 3. marts), ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes tērauda riteņu importam (OV L 65, 4.3.2020., 9. lpp.).

            (3)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).


title: Komisijas Īstenošanas regula (ES) 2020/1166 (2020. gada 6. augusts), ar ko attiecībā uz ierakstu par Amerikas Savienotajām Valstīm to trešo valstu, teritoriju, zonu vai nodalījumu sarakstā, no kurām saistībā ar augsti patogēno putnu gripu drīkst importēt Savienībā vai tranzītā caur to pārvadāt konkrētas mājputnu izcelsmes preces, groza Regulas (EK) Nr. 798/2008 I pielikumu (Dokuments attiecas uz EEZ)

text:
                  7.8.2020

                  LV

                  Eiropas Savienības Oficiālais Vēstnesis

                  L 258/11

         KOMISIJAS ĪSTENOŠANAS REGULA (ES) 2020/1166
         (2020. gada 6. augusts),
         ar ko attiecībā uz ierakstu par Amerikas Savienotajām Valstīm to trešo valstu, teritoriju, zonu vai nodalījumu sarakstā, no kurām saistībā ar augsti patogēno putnu gripu drīkst importēt Savienībā vai tranzītā caur to pārvadāt konkrētas mājputnu izcelsmes preces, groza Regulas (EK) Nr. 798/2008 I pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2002/99/EK (2002. gada 16. decembris), ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu, 8. panta 4. punktu un 9. panta 4. punkta c) apakšpunktu,
         ņemot vērā Padomes Direktīvu 2009/158/EK (2009. gada 30. novembris) par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (2), un jo īpaši tās 23. panta 1. punktu, 24. panta 2. punktu un 25. panta 2. punktu,
         tā kā:

                     (1)

                     Komisijas Regulā (EK) Nr. 798/2008 (3) ir noteiktas veterinārās sertifikācijas prasības, kas jāievēro, importējot Savienībā un tranzītā caur to pārvadājot, tostarp tranzīta laikā uzglabājot, mājputnus un mājputnu produktus (“preces”). Tajā noteikts, ka preces importēt Savienībā un pārvadāt tranzītā caur to atļauts vienīgi no tām trešām valstīm, teritorijām, zonām vai nodalījumiem, kas norādīti minētās regulas I pielikuma 1. daļas tabulas 1. un 3. slejā.

                     (2)

                     Regulā (EK) Nr. 798/2008 paredzēti arī nosacījumi, kas jāizpilda, lai trešo valsti, teritoriju, zonu vai nodalījumu varētu uzskatīt par brīvu no augsti patogēnās putnu gripas (APPG).

                     (3)

                     Amerikas Savienotās Valstis ir iekļautas Regulas (EK) Nr. 798/2008 I pielikuma 1. daļā kā trešā valsts, no kuras APPG klātbūtnes dēļ nav ierobežots preču imports Savienībā un preču tranzīts caur to.

                     (4)

                     Eiropas Kopienas un Amerikas Savienoto Valstu nolīgumā par sanitārajiem pasākumiem, lai aizsargātu sabiedrības un dzīvnieku veselību tirdzniecībā ar dzīviem dzīvniekiem un dzīvnieku produktiem (“Nolīgums”) (4), kas apstiprināts ar Padomes Lēmumu 98/258/EK (5), ir paredzēta reģionalizācijas pasākumu savstarpēja atzīšana tad, ja Savienībā vai Amerikas Savienotajās Valstīs notiek slimības uzliesmojumi.

                     (5)

                     Amerikas Savienotās Valstis 2020. gada 8. aprīlī apstiprināja H7N3 apakštipa APPG klātbūtni kādā mājputnu saimniecībā Česterfīldas apgabalā Dienvidkarolīnas štatā. Pēc šā APPG uzliesmojuma Amerikas Savienoto Valstu veterinārās iestādes teritorijā ap skarto saimniecību, kas ietvēra Česterfīldas, Lankasteras un Keršo apgabalu daļas Dienvidkarolīnas štatā, izveidoja 10 km garu kontroles zonu un īstenoja pilnīgas izkaušanas politiku, lai kontrolētu APPG un ierobežotu tās izplatīšanos.

                     (6)

                     Pieņemot Komisijas Īstenošanas regulu (ES) 2020/544 (6), Komisija noteica ierobežojumus mājputnu izcelsmes preču ievešanai Savienībā no APPG skartās Dienvidkarolīnas štata teritorijas, kam Amerikas Savienoto Valstu veterinārās iestādes bija noteikušas ierobežojumus APPG uzliesmojuma dēļ.

                     (7)

                     Amerikas Savienotās Valstis iesniedza atjauninātu informāciju par to teritorijā valdošo epidemioloģisko situāciju un informēja par pasākumiem, ko tās veikušās, lai nepieļautu turpmāku APPG izplatīšanos, un Komisija šo informāciju tagad ir izvērtējusi. Turklāt Amerikas Savienotās Valstis 2020. gada 7. maijā paziņoja par tīrīšanas un dezinfekcijas pasākumu pabeigšanu mājputnu saimniecībā, kurā 2020. gada aprīlī tika apstiprināts APPG uzliesmojums un kurā tika veikta pilnīga mājputnu izkaušana.

                     (8)

                     Pamatojoties uz Amerikas Savienoto Valstu sniegtās informācijas izvērtējumu, ir lietderīgi Regulas (EK) Nr. 798/2008 I pielikuma 1. daļā norādīt datumu – 2020. gada 5. augustu, proti, 90 dienas pēc tam, kad pabeigta mājputnu izkaušana un tīrīšanas un dezinfekcijas pasākumi, no kura šo trešo valsti saskaņā ar Regulas (EK) Nr. 798/2008 9. pantu atkal varētu uzskatīt par brīvu no APPG un būtu atkal jāatļauj importēt Savienībā un pārvadāt tranzītā caur to dažas mājputnu izcelsmes preces, kuru izcelsme ir minētajā trešā valstī.

                     (9)

                     Tāpēc Regulas (EK) Nr. 798/2008 I pielikuma 1. daļas tabulā ieraksts par Amerikas Savienotajām Valstīm būtu jāgroza, lai ņemtu vērā APPG izskaušanu šajā trešā valstī. Tāpēc Regulas (EK) Nr. 798/2008 I pielikums būtu attiecīgi jāgroza.

                     (10)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Regulas (EK) Nr. 798/2008 I pielikuma 1. daļu groza saskaņā ar šīs regulas pielikumu.

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 6. augustā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 18, 23.1.2003., 11. lpp.

            (2)  OV L 343, 22.12.2009., 74. lpp.

            (3)  Komisijas Regula (EK) Nr. 798/2008 (2008. gada 8. augusts) par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

            (4)  OV L 118, 21.4.1998., 3. lpp.

            (5)  Padomes Lēmums 98/258/EK (1998. gada 16. marts) par Eiropas Kopienas un Amerikas Savienoto Valstu vienošanās noslēgšanu par sanitārajiem pasākumiem, lai aizsargātu sabiedrības un dzīvnieku veselību tirdzniecībā ar dzīviem dzīvniekiem un dzīvnieku produktiem (OV L 118, 21.4.1998., 1. lpp.).

            (6)  Komisijas Īstenošanas regula (ES) 2020/544 (2020. gada 20. aprīlis), ar ko attiecībā uz ierakstu par Amerikas Savienotajām Valstīm to trešo valstu, teritoriju, zonu vai nodalījumu sarakstā, no kurām saistībā ar augsti patogēno putnu gripu drīkst importēt Savienībā vai tranzītā caur to pārvadāt konkrētas mājputnu izcelsmes preces, groza Regulas (EK) Nr. 798/2008 I pielikumu (OV L 121 I, 20.4.2020., 1. lpp.).

            PIELIKUMS
            Regulas (EK) Nr. 798/2008 I pielikuma 1. daļā ierakstu par Amerikas Savienotajām Valstīm aizstāj ar šādu:

                           Trešās valsts vai teritorijas ISO kods un nosaukums

                           Trešās valsts, teritorijas, zonas vai nodalījuma kods

                           Trešās valsts, teritorijas, zonas vai nodalījuma apraksts

                           Veterinārais sertifikāts

                           Īpaši nosacījumi

                           Īpaši nosacījumi

                           Putnu gripas uzraudzības statuss

                           Putnu gripas vakcinācijas statuss

                           Salmonellu kontroles statuss(6)

                           Paraugs(-i)

                           Papildu garantijas

                           Noslēguma datums(1)

                           Sākuma datums(2)

                           1

                           2

                           3

                           4

                           5

                           6

                           6A

                           6B

                           7

                           8

                           9

                           “US – Amerikas Savienotās Valstis

                           US-0

                           Visa valsts

                           SPF

                           EP, E

                           S4

                           US-1

                           Visa Amerikas Savienoto Valstu teritorija, izņemot US-2 teritoriju

                           WGM

                           VIII

                           POU, RAT

                           N

                           BPP, BPR, DOC, DOR, HEP, HER, SRP, SRA, LT20

                           A

                           S3, ST1

                           US-2

                           Šāda Amerikas Savienoto Valstu teritorija:

                           US-2.1

                           Tenesī štats:

                              Lincoln apgabals

                              Franklin apgabals

                              Moore apgabals

                           WGM

                           VIII

                           P2

                           4.3.2017.

                           11.8.2017.

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.2

                           Alabamas štats:

                              Madison apgabals

                              Jackson apgabals

                           WGM

                           VIII

                           P2

                           4.3.2017.

                           11.8.2017.

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.3

                           Dienvidkarolīnas štats:

                              Chesterfield apgabals/Lancaster apgabals/Kershaw apgabals:
                           Zona 10 km rādiusā, kas sākas no N punkta pie Chesterfield 02 premise kontrolzonas robežas un pulksteniski sniedzas:

                                       a)

                                       ziemeļos – 2 km uz dienvidiem no Highway 9, 0,03 km uz austrumiem no vietas, kur Airport Rd krustojas ar Raymond Deason Rd.;

                                       b)

                                       ziemeļaustrumos – 1 km uz dienvidrietumiem no vietas, kur Highway 268 krustojas ar Cross Roads Church Rd.;

                                       c)

                                       austrumos –5,1 km uz rietumiem no State Highway 109, 1,6 km uz rietumiem no vietas, kur Angelus Rd krustojas ar Refuge Dr;

                                       d)

                                       dienvidaustrumos –3,2 km uz ziemeļrietumiem no vietas, kur Highway 145 krustojas ar Lake Bee Rd.;

                                       e)

                                       dienvidos –2,7 km uz austrumiem no vietas, kur Highway 151 krustojas ar Catarah Rd.;

                                       f)

                                       dienvidrietumos –1,5 km uz austrumiem no vietas, kur McBee Hwy krustojas ar Mt Pisgah Rd.;

                                       g)

                                       rietumos –1,3 km uz austrumiem no vietas, kur Texahaw Rd krustojas ar Buzzards Roost Rd.;

                                       h)

                                       ziemeļrietumos – vieta, kur White Plains Church Rd krustojas ar Graves Rd.

                           WGM

                           VIII

                           P2

                           8.4.2020.

                           5.8.2020.

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1”


title: Komisijas Īstenošanas regula (ES) 2020/1361 (2020. gada 30. septembris), ar ko attiecībā uz dažiem stādāmiem Serbijas izcelsmes Malus domestica sugas augiem un dažiem stādāmiem Jaunzēlandes izcelsmes Acer japonicum Thunberg, Acer palmatum Thunberg un Acer shirasawanum Koidzumi sugas augiem groza Īstenošanas regulu (ES) 2018/2019

text:
                  1.10.2020

                  LV

                  Eiropas Savienības Oficiālais Vēstnesis

                  L 317/1

         KOMISIJAS ĪSTENOŠANAS REGULA (ES) 2020/1361
         (2020. gada 30. septembris),
         ar ko attiecībā uz dažiem stādāmiem Serbijas izcelsmes Malus domestica sugas augiem un dažiem stādāmiem Jaunzēlandes izcelsmes Acer japonicum Thunberg, Acer palmatum Thunberg un Acer shirasawanum Koidzumi sugas augiem groza Īstenošanas regulu (ES) 2018/2019
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 42. panta 4. punkta pirmo un trešo daļu,
         tā kā:

                     (1)

                     Pamatojoties uz sākotnējo riska novērtējumu, ar Komisijas Īstenošanas regulu (ES) 2018/2019 (2) ir izveidots augsta riska augu, augu produktu un citu objektu saraksts.

                     (2)

                     Komisijas Īstenošanas regula (ES) 2018/2018 (3) nosaka īpašus noteikumus par procedūru, kas jāievēro, lai šiem augsta riska augiem, augu produktiem un citiem objektiem veiktu Regulas (ES) 2016/2031 42. panta 4. punktā minēto riska novērtējumu.

                     (3)

                     Pēc sākotnējā riska novērtējuma Īstenošanas regulas (ES) 2018/2019 pielikumā kā augsta riska augi tika iekļauti 35 stādāmi augi no visām trešajām valstīm, arī tādi, kas pieder pie Malus Mill. un Acer L. ģints.

                     (4)

                     2019. gada 31. jūlijā Serbija Komisijai lūdza atļaut uz Savienību eksportēt stādāmus 1–2 gadus vecus veģetatīvā miera stāvoklī esošus potētus kailsakņu augus, kas pieder pie Malus domestica sugas. Šis pieprasījums bija pamatots ar attiecīgu tehnisko dokumentāciju.

                     (5)

                     2020. gada 13. maijā Eiropas Pārtikas nekaitīguma iestāde (“Iestāde”) publicēja zinātnisku atzinumu par preču riska novērtējumu attiecībā uz stādāmiem Malus domestica sugas augiem no Serbijas (4). Iestāde identificēja Erwinia amylovora kā minētajiem stādāmajiem augiem relevantu kaitīgo organismu, izvērtēja riska mazināšanas pasākumus, kas aprakstīti dokumentācijā par minēto kaitīgo organismu, un aplēsa, cik liela ir iespējamība, ka minētā prece ir no tā brīva.

                     (6)

                     Pamatojoties uz šo atzinumu, tiek uzskatīts, ka fitosanitārais risks, ko rada stādāmu 1–2 gadus vecu veģetatīvā miera stāvoklī esošu potētu Serbijas izcelsmes kailsakņu augu, kas pieder pie Malus domestica sugas, ievešana Savienībā, ir samazināts līdz pieņemamam līmenim, ja vien tiek veikti atbilstoši riska mazināšanas pasākumi, kas novērš ar minētajiem stādāmajiem augiem saistītā kaitīgā organisma risku. Tā kā šādi atbilstoši pasākumi ir paredzēti Komisijas Īstenošanas regulas (ES) 2019/2072 (5) X pielikuma 9. punktā, minētie stādāmie augi vairs nebūtu jāuzskata par augsta riska augiem un būtu jāsvītro no Īstenošanas regulas (ES) 2018/2019 pielikuma.

                     (7)

                     2019. gada 29. augustā Jaunzēlande Komisijai lūdza atļaut uz Savienību eksportēt stādāmus 1–3 gadus vecus veģetatīvā miera stāvoklī esošus potētus vai acotus kailsakņu un bezlapu augus, kas pieder pie Acer japonicum Thunberg, Acer palmatum Thunberg un Acer shirasawanum Koidzumi sugas. Šis pieprasījums bija pamatots ar attiecīgu tehnisko dokumentāciju.

                     (8)

                     2020. gada 20. maijā Iestāde publicēja zinātnisku atzinumu par preču riska novērtējumu attiecībā uz stādāmiem Acer spp. augiem no Jaunzēlandes (6). Iestāde identificēja Eotetranychus sexmaculatus, Meloidogyne fallax, Oemona hirta un Platypus apicalis kā minētajiem stādāmajiem augiem relevantus kaitīgos organismus, izvērtēja riska mazināšanas pasākumus, kas aprakstīti dokumentācijā par minētajiem kaitīgajiem organismiem, un par katru kaitīgo organismu aplēsa, cik liela ir iespējamība, ka minētās preces ir no attiecīgā kaitīgā organisma brīvas.

                     (9)

                     Pamatojoties uz šo atzinumu, tiek uzskatīts, ka fitosanitārais risks, ko līdz ar ievešanu Savienībā rada stādāmi 1–3 gadus veci veģetatīvā miera stāvoklī esoši potēti vai acoti Jaunzēlandes izcelsmes kailsakņu un bezlapu augi, kas pieder pie Acer japonicum Thunberg, Acer palmatum Thunberg un Acer shirasawanum Koidzumi sugas, ir samazināts līdz pieņemamam līmenim, ja vien tiek veikti atbilstoši riska mazināšanas pasākumi, kas novērš ar minētajiem stādāmajiem augiem saistīto kaitīgo organismu risku. Tā kā šādi atbilstoši pasākumi ir paredzēti Komisijas Īstenošanas regulā (ES) 2020/… (7), minētie stādāmie augi vairs nebūtu jāuzskata par augsta riska augiem un būtu jāsvītro no Īstenošanas regulas (ES) 2018/2019 pielikuma.

                     (10)

                     Lai izpildītu Savienības saistības, kas izriet no Pasaules Tirdzniecības organizācijas Nolīguma par sanitāro un fitosanitāro pasākumu piemērošanu (8), minēto preču imports būtu jāatsāk pēc iespējas drīzāk. Tādēļ šai regulai būtu jāstājas spēkā trešajā dienā pēc tās publicēšanas.

                     (11)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Grozījumi Īstenošanas regulā (ES) 2018/2019
            Īstenošanas regulas (ES) 2018/2019 pielikumu groza saskaņā ar šīs regulas pielikumu.

            2. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. septembrī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 317, 23.11.2016., 4. lpp.

            (2)  Komisijas Īstenošanas regula (ES) 2018/2019 (2018. gada 18. decembris), ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē (OV L 323, 19.12.2018., 10. lpp.).

            (3)  Komisijas Īstenošanas regula (ES) 2018/2018 (2018. gada 18. decembris), ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē (OV L 323, 19.12.2018., 7. lpp.).

            (4)  EFSA Zinātnisko ekspertu grupa augu veselības jautājumos (PLH Panel), 2020. Zinātniskais atzinums par preču riska novērtējumu attiecībā uz Malus domestica sugas augiem no Serbijas. EFSA Journal 2020;18(5):6109, 53. lpp., https://doi.org/10.2903/j.efsa.2020.6109

            (5)  Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).

            (6)  EFSA Zinātnisko ekspertu grupa augu veselības jautājumos (PLH Panel), 2020. Zinātniskais atzinums par preču riska novērtējumu attiecībā uz Acer spp. augiem no Jaunzēlandes. EFSA Journal, 2020. g.; 18(5): 6105. https://doi.org/10.2903/j.efsa.2020.6105

            (7)  Komisijas Īstenošanas regula (ES) 2020/… (2020. gada 30. septembris), ar ko attiecībā uz fitosanitārajiem pasākumiem, kurus piemēro dažu stādāmu Jaunzēlandes izcelsmes Acer japonicum Thunberg, Acer palmatum Thunberg un Acer shirasawanum Koidzumi sugas augu ievešanai Savienībā, groza Īstenošanas regulu (ES) 2020/1213 (sk. šā Oficiālā Vēstneša … lpp.).

            (8)  Pasaules Tirdzniecības organizācijas Nolīgums par sanitāro un fitosanitāro pasākumu piemērošanu (SPS nolīgums), https://www.wto.org/english/tratop_e/sps_e/spsagr_e.htm

            PIELIKUMS
            Komisijas Īstenošanas regulas (ES) 2018/2019 pielikuma 1. punkta tabulas otro sleju “Apraksts” groza šādi:

                        a)

                        ierakstu “Malus Mill.” aizstāj ar šādu:
                        “Malus Mill., izņemot stādāmus 1–2 gadus vecus veģetatīvā miera stāvoklī esošus potētus kailsakņu augus, kuri pieder pie Malus domesticus sugas un kuru izcelsmes valsts ir Serbija”;

                        b)

                        ierakstu “Acer L.”aizstāj ar šādu:
                        “Acer L., izņemot stādāmus 1–3 gadus vecus veģetatīvā miera stāvoklī esošus potētus vai acotus kailsakņu un bezlapu augus, kuri pieder pie Acer japonicum Thunberg, Acer palmatum Thunberg un Acer shirasawanum Koidzumi sugas un kuru izcelsmes valsts ir Jaunzēlande”.


title: Komisijas Īstenošanas regula (ES) 2020/1362 (2020. gada 30. septembris), ar ko attiecībā uz fitosanitārajiem pasākumiem, kurus piemēro dažu stādāmu Jaunzēlandes izcelsmes Acer japonicum Thunberg, Acer palmatum Thunberg un Acer shirasawanum Koidzumi sugas augu ievešanai Savienībā, groza Īstenošanas regulu (ES) 2020/1213

text:
                  1.10.2020

                  LV

                  Eiropas Savienības Oficiālais Vēstnesis

                  L 317/5

         KOMISIJAS ĪSTENOŠANAS REGULA (ES) 2020/1362
         (2020. gada 30. septembris),
         ar ko attiecībā uz fitosanitārajiem pasākumiem, kurus piemēro dažu stādāmu Jaunzēlandes izcelsmes Acer japonicum Thunberg, Acer palmatum Thunberg un Acer shirasawanum Koidzumi sugas augu ievešanai Savienībā, groza Īstenošanas regulu (ES) 2020/1213
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 42. panta 4. punkta trešo daļu,
         tā kā:

                     (1)

                     Pamatojoties uz sākotnējo riska novērtējumu, ar Komisijas Īstenošanas regulu (ES) 2018/2019 (2) ir izveidots augsta riska augu, augu produktu un citu objektu saraksts.

                     (2)

                     Saskaņā ar Regulu (ES) 2016/2031, ja, pamatojoties uz riska novērtējumu, tiek secināts, ka kāds augs, augu produkts vai cits objekts, kura izcelsme ir attiecīgajā trešā valstī, trešo valstu grupā vai konkrētā trešās valsts teritorijā, attiecībā uz kaitīgajiem organismiem rada nepieņemamu risku, taču minēto risku, piemērojot noteiktus pasākumus, var samazināt līdz pieņemamam līmenim, tad Komisijai minētais augs, augu produkts vai cits objekts jāsvītro no saraksta, kas izveidots ar Īstenošanas regulu (ES) 2018/2019, un jāiekļauj Regulas (ES) 2016/2031 41. panta 2. punktā minētajā sarakstā.

                     (3)

                     Turklāt Komisijas Īstenošanas regula (ES) 2020/1213 (3) nosaka fitosanitāros pasākumus dažu tādu augu, augu produktu un citu objektu ievešanai Savienībā, kuri svītroti no Īstenošanas regulas (ES) 2018/2019 pielikuma.

                     (4)

                     Īstenošanas regulas (ES) 2018/2019 pielikumā Acer L. ģints augi ir iekļauti kā augsta riska augi.

                     (5)

                     2019. gada 29. augustā Jaunzēlande Komisijai lūdza atļaut uz Savienību eksportēt stādāmus 1–3 gadus vecus veģetatīvā miera stāvoklī esošus potētus vai acotus kailsakņu un bezlapu augus, kas pieder pie Acer japonicum Thunberg, Acer palmatum Thunberg un Acer shirasawanum Koidzumi sugas (“norādītie augi”). Šis pieprasījums bija pamatots ar attiecīgu tehnisko dokumentāciju.

                     (6)

                     2020. gada 20. maijā Eiropas Pārtikas nekaitīguma iestāde (“Iestāde”) publicēja zinātnisku atzinumu par preču riska novērtējumu attiecībā uz Acer spp. augiem no Jaunzēlandes (4). Iestāde identificēja Eotetranychus sexmaculatus, Meloidogyne fallax, Oemona hirta un Platypus apicalis (“norādītie kaitīgie organismi”) kā norādītajiem augiem relevantus kaitīgos organismus, izvērtēja riska mazināšanas pasākumus, kas aprakstīti dokumentācijā par minētajiem kaitīgajiem organismiem, un par katru kaitīgo organismu aplēsa, cik liela ir iespējamība, ka minētā prece ir no attiecīgā kaitīgā organisma brīva.

                     (7)

                     Ņemot vērā minēto atzinumu, norādītos augus ar Komisijas Īstenošanas regulu (ES) 2020/1361 (5) svītroja no augsta riska augu saraksta, kas izveidots ar Īstenošanas regulu (ES) 2018/2019.

                     (8)

                     Turklāt, pamatojoties uz minēto atzinumu un lai nodrošinātu Savienības teritorijas fitosanitāro aizsardzību saistībā ar norādīto augu ievešanu Savienībā, pasākumus, kas vajadzīgi, lai novērstu norādīto kaitīgo organismu risku, var pieņemt par fitosanitārajām importa prasībām.

                     (9)

                     Pasākumi, kurus Jaunzēlande dokumentācijā aprakstījusi attiecībā uz Oemona hirta un Platypus apicalis, tiek uzskatīti par pietiekamiem, lai līdz pieņemamam līmenim samazinātu risku, ko rada norādīto augu ievešana Savienībā. Tāpēc pasākumiem, kas veicami attiecībā uz minētajiem diviem kaitīgajiem organismiem, būtu jāpamatojas uz Jaunzēlandes iesniegtajā dokumentācijā aprakstītajiem pasākumiem.

                     (10)

                     Pasākumi, ko Jaunzēlande dokumentācijā aprakstījusi attiecībā uz Meloidogyne fallax, ir saskaņā ar prasībām, kuras stādāmu koku un krūmu sakarā attiecībā uz nematodēm jau noteiktas Komisijas Īstenošanas regulas (ES) 2019/2072 (6) VII pielikuma 10. punktā.

                     (11)

                     Attiecībā uz Eotetranychus sexmaculatus tiek uzskatīts, ka risku, ko rada norādīto augu ievešana Savienībā, ar Jaunzēlandes dokumentācijā ierosinātajiem pasākumiem vien līdz pieņemamam līmenim samazināt nevar, jo saskaņā ar Iestādes atzinumu joprojām pastāv dažas neskaidrības. Risku, ko rada norādīto augu ievešana Savienībā, līdz pieņemamam līmenim samazināt var, novēršot konstatētās neskaidrības tādā veidā, ka attiecībā uz norādītos augus pavadošajiem oficiālajiem apliecinājumiem un fitosanitārajiem sertifikātiem tiek piemēroti papildu pasākumi. Tāpēc pasākumi, ko Jaunzēlande dokumentācijā piemēro Eotetranychus sexmaculatus, būtu jāpapildina ar pasākumiem, kuri novērš minētās neskaidrības.

                     (12)

                        Oemona hirta un Meloidogyne fallax Īstenošanas regulas (ES) 2019/2072 II pielikumā norādīti kā Savienības karantīnas organismi. Eotetranychus sexmaculatus un Platypus apicalis vēl nav Īstenošanas regulas (ES) 2019/2072 noteiktajā Savienības karantīnas organismu sarakstā, taču pēc turpmāka pilnīga riska novērtējuma var izrādīties, ka tie atbilst iekļaušanas nosacījumiem. Ja tiks konstatēts, ka minētie kaitīgie organismi šiem nosacījumiem atbilst, tie tiks iekļauti Īstenošanas regulas (ES) 2019/2072 II pielikuma sarakstā un relevantie augi kopā ar attiecīgajiem pasākumiem, kas noteikti, pamatojoties uz pilnīgu minēto kaitīgo organismu riska novērtējumu, tiks iekļauti minētās regulas VII pielikuma sarakstā. Tādā gadījumā Īstenošanas regula (ES) 2019/2072 būtu attiecīgi jāpārskata.

                     (13)

                     Tāpēc Īstenošanas regulas (ES) 2020/1213 pielikums būtu attiecīgi jāgroza.

                     (14)

                     Lai izpildītu Savienības saistības, kas izriet no Pasaules Tirdzniecības organizācijas Nolīguma par sanitāro un fitosanitāro pasākumu piemērošanu (7), norādīto augu imports būtu jāatsāk pēc iespējas drīzāk. Tādēļ šai regulai būtu jāstājas spēkā trešajā dienā pēc tās publicēšanas.

                     (15)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Priekšmets
            Šī regula nosaka fitosanitāros pasākumus, kurus piemēro dažu stādāmu Jaunzēlandes izcelsmes Acer japonicum Thunberg, Acer palmatum Thunberg un Acer shirasawanum Koidzumi sugas augu ievešanai Savienībā.

            2. pants
            Grozījumi Īstenošanas regulā (ES) 2020/1213
            Īstenošanas regulas (ES) 2020/1213 pielikumu groza saskaņā ar šīs regulas pielikumu.

            3. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. septembrī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 317, 23.11.2016., 4. lpp.

            (2)  Komisijas Īstenošanas regula (ES) 2018/2019 (2018. gada 18. decembris), ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē (OV L 323, 19.12.2018., 10. lpp.).

            (3)  Komisijas Īstenošanas regula (ES) 2020/1213 (2020. gada 21. augusts) par fitosanitārajiem pasākumiem noteiktu augu, augu produktu un citu objektu ievešanai Savienībā, kuri svītroti no Īstenošanas regulas (ES) 2018/2019 pielikuma (OV L 275, 24.8.2020., 5. lpp.).

            (4)  EFSA Zinātnisko ekspertu grupa augu veselības jautājumos (PLH Panel), 2020. Zinātniskais atzinums par preču riska novērtējumu attiecībā uz Acer spp. augiem no Jaunzēlandes. EFSA Journal, 2020. g.; 18(5): 6105. https://doi.org/10.2903/j.efsa.2020.6105.

            (5)  Komisijas Īstenošanas regula (ES) 2020/1361 (2020. gada 30. septembris), ar kuru attiecībā uz dažiem stādāmiem Serbijas izcelsmes Malus domestica sugas augiem un dažiem stādāmiem Jaunzēlandes izcelsmes Acer spp. augiem groza Komisijas Īstenošanas regulu (ES) 2018/2019 (skat. šī OV 1. lpp.)

            (6)  Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).

            (7)  Pasaules Tirdzniecības organizācijas Nolīgums par sanitāro un fitosanitāro pasākumu piemērošanu (SPS nolīgums), https://www.wto.org/english/tratop_e/sps_e/spsagr_e.htm.

            PIELIKUMS
            Īstenošanas regulas (ES) 2020/1213 pielikumam pievieno šādus punktus:

                           Augi, augu produkti vai citi objekti

                           KN kods

                           Izcelsmes trešās valstis

                           Pasākumi

                                       “4.

                                       Veģetatīvā miera stāvoklī esoši potēti vai acoti 1–3 gadus veci stādāmi kailsakņu un bezlapu augi, kas pieder pie Acer japonicum Thunberg, Acer palmatum Thunberg un Acer shirasawanum Koidzumi sugas

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Jaunzēlande

                                       a)

                                       Oficiāls apliecinājums, ka:

                                                   i)

                                                   augi ir brīvi no Eotetranychus sexmaculatus;

                                                   ii)

                                                   augi visā dzīves ciklā ir audzēti audzēšanas vietā, kuru kopā ar tajā ietilpstošajām audzētavām reģistrējusi un uzraudzījusi izcelsmes valsts nacionālā augu aizsardzības organizācija;

                                                   iii)

                                                   audzētava kopš pilna audzēšanas cikla sākuma oficiālās pārbaudēs, ko veic atbilstošos laikos, ir atzīta par brīvu no Eotetranychus sexmaculatus; ja ir aizdomas par Eotetranychus sexmaculatus klātbūtni audzētavā, ir veikta piemērota apstrāde, kuras mērķis ir nodrošināt šā kaitīgā organisma neesību; ir izveidota 100 m plata apkārtējā zona, kurā atbilstošos laikos veic īpašus Eotetranychus sexmaculatus atklāšanai paredzētus apsekojumus, un, ja uz kāda no saimniekaugiem šo kaitīgo organismu konstatē, minētie augi nekavējoties tiek izrauti un iznīcināti;

                                                   iv)

                                                   ir ieviesta sistēma, kas nodrošina, ka darba rīki un mašīnas, pirms tās ieved audzētavā, ir iztīrītas, lai tajās nebūtu augsnes un augu atlieku, un dezinficētas, lai tās būtu brīvas no Eotetranychus sexmaculatus;

                                                   v)

                                                   ievākšanas brīdī augi ir notīrīti un apgriezti un tiem veikta oficiāla fitosanitārā pārbaude, kas ietver vismaz detalizētu auga stumbra un zaru vizuālo pārbaudi, kurā apstiprinājusies Eotetranychus sexmaculatus neesība;

                                                   vi)

                                                   augu sūtījumi tieši pirms eksportēšanas ir oficiāli pārbaudīti uz Eotetranychus sexmaculatus klātbūtni, jo īpaši uz auga stumbra un zariem, un pārbaudāmā parauga lielums ir bijis tāds, lai ar 99 % ticamību varētu noteikt vismaz 1 % invadēšanās līmeni;

                                       b)

                                       šo augu fitosanitāro sertifikātu sadaļā “Papildu deklarācija” tiek iekļauta šāda informācija:

                                                   i)

                                                   apliecinājums: “Sūtījums atbilst Komisijas Īstenošanas regulas (ES) 2020/1362 prasībām.”;

                                                   ii)

                                                   attiecīgās reģistrētās audzētavas.

                                       5.

                                       Veģetatīvā miera stāvoklī esoši potēti vai acoti 1–3 gadus veci stādāmi kailsakņu un bezlapu augi, kas pieder pie Acer japonicum Thunberg, Acer palmatum Thunberg un Acer shirasawanum Koidzumi sugas

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Jaunzēlande

                                       a)

                                       Oficiāls apliecinājums, ka:

                                                   i)

                                                   augi ir brīvi no Oemona hirta un Platypus apicalis;

                                                   ii)

                                                   augi visā dzīves ciklā ir audzēti audzēšanas vietā, kuru kopā ar tajā ietilpstošajām audzētavām reģistrējusi un uzraudzījusi izcelsmes valsts nacionālā augu aizsardzības organizācija;

                                                   iii)

                                                   audzētava kopš pilna audzēšanas cikla sākuma oficiālās pārbaudēs, ko veic atbilstošos laikos, ir atzīta par brīvu no Oemona hirta un Platypus apicalis; ja ir aizdomas par Oemona hirta vai Platypus apicalis klātbūtni audzētavā, ir veikta piemērota apstrāde, kuras mērķis ir nodrošināt šo kaitīgo organismu neesību;

                                                   iv)

                                                   ievākšanas brīdī augi ir notīrīti un tiem veikta oficiāla pārbaude, kurā apstiprinājusies Oemona hirta un Platypus apicalis neesība;

                                                   v)

                                                   augu sūtījumi tieši pirms eksportēšanas ir oficiāli pārbaudīti uz Oemona hirta un Platypus apicalis klātbūtni, un pārbaudāmā parauga lielums ir bijis tāds, lai ar 99 % ticamību varētu noteikt vismaz 1 % invadēšanās līmeni;

                                       b)

                                       šo augu fitosanitāro sertifikātu sadaļā “Papildu deklarācija” tiek iekļauta šāda informācija:

                                                   i)

                                                   apliecinājums: “Sūtījums atbilst Komisijas Īstenošanas regulas (ES) 2020/1362 prasībām.”;

                                                   ii)

                                                   attiecīgās reģistrētās audzētavas.”